

**Beretning**

**kreds 4 generalforsamling**

**”Folkehjem” i Aabenraa d. 16. april 2024 kl. 17.00**

**Arbejdet i kredsen.** At sidde i kredsbestyrelsen er virkelig et alsidigt job. Vi skal være talerør for jer lærere på de frie skoler i Syddanmark, og vi er også valgt til at påtage os en masse andre opgaver. Somme tider kan vi føle os som et arrangementsudvalg, men der foregår også mange ting mellem vores arrangementer. Fagpolitik stikker nogle gange i mange retninger, og kredsbestyrelsen bringer holdninger og synspunkter via mig ind i Frie Skolers Lærerforenings hovedbestyrelsen. Der er mange ting at forholde sig til på det fagpolitiske plan, og det er ganske spændende. Og samtidig arrangerer vi kurser, møder og skolebesøg for medlemmer og tillidsvalgte i kredsen. Vi skal forsøge at have fingeren på pulsen i forhold til, hvad medlemmerne ønsker og hvilke oplægsholdere og emner, der kan dække de aktuelle behov.

Vores arrangementer er godt besøgt, når vi tillader os at sammenligne med andre kredse i Frie Skolers Lærerforening, og tak for det. Det har I en stor del af skylden for. I bakker flot op.

Totalt er der nu over 11.255 medlemmer i Frie Skolers Lærerforening (en stigning på 25% over 9 år). Her i kreds 4 er vi gået fra 1287 medlemmer i 2023 til nu 1306 medlemmer pr. 1. marts 2024, til trods for at en del er gået på pension eller har fået arbejde uden for vores område. (Der er 65% kvinder og 35% mænd). Men altså her i kredsen et tal på ca. 1300 i det meste af 2023. Tallet står for første gang i mange år lidt stille her i kreds 4.

**Medlemmerne er foreningen.** Vi kan ikke sige det for tit: Der er kort vej til indflydelse i Frie Skolers Lærerforening. Vi er stadigvæk en mindre fagforening, hvor man nemt kan få kontakt til fx formandskabet i ”den store forening”, hvis man har behov. Og det er noget, vi sætter stor pris på, og noget vi ser som en klar styrke i Frie Skolers Lærerforening. Og derfor også endnu engang velkommen til vores næstformand for foreningen. Oprindeligt var det tanken, at vi denne gang ville invitere Monica til vores generalforsamling, men en propfyldt kalender gjorde, at det blev Rikke i stedet. Og det er ikke så ringe endda.

**Beretningen i kreds 4.** Kredsbestyrelsens beretning er vores mulighed for at informere jer tilstedeværende medlemmer og efterfølgende alle medlemmer i kredsen om kredsbestyrelsens arbejde i det forgangne år i kreds 4, men den er også en oplagt chance til at dykke ned i nogle af de emner, vi har beskæftiget os med og kommer til at diskutere i den kommende tid.

Når vi kigger rundt på jer, der sidder her i lokalet, så er der mange kendte ansigter. Medlemmer, og ikke mindst tillidsvalgte. Vi er stadigvæk meget glade for, at I er her. Vi har 90 tillidsrepræsentanter i kredsen ud af 104 mulige skoler. En tredjedel af skolerne er efterskoler og resten er grundskoler. Herudover 10 højskoler. Vi er rigtig godt på vej med at få tillidsrepræsentanter på de sidste skoler, igen i 2023 har vi fået flere tillidsrepræsentanter, tre fra skoler, der ikke har haft en tillidsrepræsentant før. Kredsens 10 højskoler har endnu ikke mulighed for at vælge en tillidsrepræsentant, da de desværre endnu ikke har en overenskomst. Mere om højskolerne senere.

**Arbejdstidsaftale A21.** Skoleåret 2023-2024 blev år to i forhold til igen at have en overenskomstmæssig aftale omkring arbejdstiden for lærere på det frie skoleområde. I kredsbestyrelsen kan vi konstatere, at man på mange skoler er nået et godt stykke med samarbejdssporet, her er der en række punkter som skolerne er forpligtede på af forholde sig til:

* At lærergruppen og ledelsen indgår i et forpligtende samarbejde
* At man i fællesskab drøfter grundlaget, hvorpå man laver bedst mulig skole
* At der udarbejdes en skoleplan, som lærergruppen har mulighed for at udøve indflydelse på
* At der foreligger en skriftlig beskrivelse af opgaven som klasselærer for grundskolerne eller kontaktlærer for efterskolerne
* At man laver gode lokale aftaler for, hvordan lærerarbejdet tilrettelægges på skolen
* At aftaler overholdes, og afvigelser registreres
* At man ved skoleårets afslutning modtager en retvisende årsopgørelse
* At det giver lærerne nogle værn, som vi ikke skal skylle ud med badevandet.

Der er ingen tvivl om, at tillidsrepræsentanterne generelt set har fået større indflydelse og en bedre platform på den enkelte skole i kraft af arbejdstidsaftalen. Tillidsrepræsentanterne siger til os, at kun 2 % slet ikke får en opgaveoversigt, men desværre også, at kun ca. halvdelen har en individuel dialog om opgaveoversigten. Og opgaveoversigterne er mangelfulde flere steder. Så der er nok af udfordringer at kæmpe videre med.

Vi har i foreningen i løbet af dette skoleår lavet forskellige tiltag for at klæde tillidsrepræsentanterne på til at fortsætte det konstruktive samarbejde om arbejdstidsaftalen med skolens ledelse. A 21 burde nu være en naturlig del af hverdagen, men selvfølgelig er der stor forskel på, hvordan den påvirker dagligdagen ude på jeres skoler. Men forhåbentlig er SAMarbejde og SAMarbejdsspor blevet en del af hverdagen, og forhåbentlig er der blevet en tydelig opmærksomhed på udlevering af opgaveoversigter i god tid!

**Tillidsrepræsentanterne og arbejdsmiljørepræsentanterne.** Vi har i det forgangne år tilrettelagt en kalender med arrangementer for tillidsvalgte og medlemmer. I forhold til organisering, så er tillidsrepræsentanterne stadigvæk den vigtigste og centrale person til hvervning af nye medlemmer til foreningen. Stor ros til jer for jeres indsats - vi kan se, at det gør en tydelig forskel.

Vi afholder en række møder for de tillidsvalgte i kredsen, da I er og bliver det vigtigste bindeled mellem foreningen og medlemmerne på skolerne. Derfor skal I være opdateret på alt det nye, så I kan bringe informationer videre ud til medlemmerne på skolerne, og så I kan blive klædt ordentlig på til de udfordringer, I står med.

I dette skoleår har det ene TR-efteruddannelsesmodul været i forbindelse med repræsentantskabsmødet i Nyborg, og det andet har været på vores Træf på Hornstrup Kursuscenter. Der er stadigvæk stor, stor opbakning fra de tillidsvalgte på vores Træf på Hornstrup Kursus Center, og der er en vældig god stemning på vores kurser. Tak for det.

AMR og TR får også hvert år nogle fælles input, og i år var overskriften ”Høje følelsesmæssige krav” – der en stor udfordring for alle. Det giver en fælles viden, der tages med hjem på skolen.

foreningen generelt. Generelt er kurser for hele sikkerhedsgruppen, ledelse, AMR og TR arrangeret af skoleforeningerne sammen med Frie Skolers Lærerforening vældig populære og bliver i flere omgange dubleret,

**For få arbejdsmiljørepræsentanter.** Lige så stor succes vi har med at få valgt tillidsrepræsentanter på skolerne, lige så meget halter vi stadigvæk bagefter i forhold til at få valgt arbejdsmiljørepræsentanter. Her har kun 40 % af skolerne valgt en repræsentant blandt medlemmerne til at varetage hvervet. Vi arbejder på at få valgt repræsentanter på alle skolerne, som kan være medlemmernes talerør på skolen og i foreningen.

**Skolebesøg og TR.** Vi har I kredsen igen været på mange skolebesøg for at fortælle om og drøfte især A21 (arbejdstidsaftalen) og samarbejdssporet med medlemmerne – men der er stadig ledige dage i vores kalender, især i det nye skoleår. Så giv endelig lyd fra jer. ”Hvornår skal vi komme på besøg hos dig?”

Lige nu er der 22 nye tillidsrepræsentanter her fra kreds 4, der er i fuld gang med grunduddannelsen. Og de er arbejdsomme og videbegærlige – det er en stor, stor fornøjelse at følge deres udvikling her hen over deres første år som TR og skabe gode relationer med dem. Det helt fantastisk, at vi har kunnet byde velkommen til tre skoler, der ikke tidligere har haft en tillidsrepræsentant. Men fjorten skoler er stadig uden tillidsrepræsentant. Fjorten er fjorten for mange, og undskyldningen skal ikke være, at de fleste er mindre skole, med få ansatte lærere. Her er der mere arbejde at gøre for kredsbestyrelsen.

Netværksmøderne for TR, og Træffet i februar ser vi altid meget frem til i kredsbestyrelsen. Netværksmøderne er ikke tænkt som et sted, hvor man bare beklager sig over tingenes tilstand på skolen, men derimod et sted, hvor man kan sparre med andre, der kan stå i lignende situationer. Fremfor at skulle starte fra bunden med fx lokalaftaler, lønaftaler eller personalepolitikker kan man hente inspiration, vejledning og sparring hos de øvrige tillidsrepræsentanter i skoleformsnetværket. Men det er et forum, hvor man også kan få luftet ud og delt de udfordringer, man står med på den enkelte skole. Og i kredsbestyrelsen kontaktes vi af mange tillidsrepræsentanter i løbet af året.

**TR skal have tid til det fornødne arbejde.** For at kunne deltage i netværksmøder, faglig opdatering i kredsen og møder med ledelse og medlemmer kræves der tid til arbejdet. Så derfor er det som altid meget vigtigt, at tillidsrepræsentanten får den fornødne tid til at varetage hvervet som medlemmernes repræsentant, ledelsens samarbejdspartner og foreningens bindeled til medlemmerne på kredsens skoler. I TR-cirkulæret står der, at tillidsrepræsentanten skal have den fornødne tid til arbejdet. Til tider er der skole, der glemmer den del af cirkulæret. Men NU er det blevet en direkte del af overenskomsten. Det står direkte i den nye overenskomst, at ledelsen hvert år skal drøfte med tillidsrepræsentanten, om vedkommende får tid nok til arbejdet som tillidsvalgt. Og det vil vi benytte enhver lejlighed til at understrege.

Som sagt før har vi i foreningen forsøgt at klæde tillidsrepræsentanterne bedst muligt på til at være gode og konstruktive samarbejdspartnere på skolerne. Men omvendt kræver det jo mindst én at kunne samarbejde med. Vi har i hovedbestyrelsen udarbejdet foreningens politikker til det lokale samarbejde mellem ledelse og tillidsrepræsentanter ude på skolerne. Politikken skal naturligvis ud at leve i foreningen og blandt tillidsrepræsentanterne, så I kommer til at høre mere til den. Der er forskellige kompetencer, som vi skal have for øje. Og det kan være rigtig godt at lave forskellige politikker på skolen i fredstid. Vi mener selvfølgelig, at ledelsen bør gøre sit for at skabe de bedste muligheder for et godt samarbejde, og vi skal som medarbejdere være konstruktive og professionelle medspillere.

|  |
| --- |
|  |

**Forebyggelse af arbejdsrelateret stress.** På rigtig mange skoler er der desværre stressramte kollegaer. Det giver udfordringer og medfører, at det enkelte lærerværelse ofte må stå mere sammen i bussen for at klare udfordringerne. ”Jeg har sagt det…. siger de stressramte, når stressen allerede har ramt. Men hvad er typiske tegn på stress? Der er desværre mange, men tag kollegaen seriøst med det samme. Ledelsen skal sætte ind og afdække, hvordan der kan aflastes. Det er som hovedregel ikke den enkelte, men hele situationen, det er galt med. Og forskellige livsfaser giver forskellige udfordringer, som vi bliver nødt til at være bevidste om. Meget handler om hvordan der kan prioriteres anderledes, og hvordan dækker vi fx en akut underbemanding på skolen? Der er igen i år en stor søgning på kurser om stress og det psykiske arbejdsmiljø, som er lavet i samarbejde mellem skoleforeningerne og Frie Skolers Lærerforening. Kurser for ledelse og tillidsvalgte.

Forudsigelighed er en stor styrke for arbejdsmiljøet på skolen. Og skabes der mere rolige og gennemskuelige arbejdsforhold, stiger medarbejdertrivslen. Vi kommer til at bruge mere og mere tid på det psykiske arbejdsmiljø, og hvert år kommer vi ud på flere skoler i kredsen, hvor medarbejderne slår sig på det.

**Medlemsmødet ved Gram Slot.** En mørk og kold aften. Det er efterhånden en fast tradition i oktober. Den 23. oktober havde vi et stort medlemsmøde ved Gram Slot med speciallægen Imran Rashid om vores store skærmforbrug. Vi blev over 140 til medlemsmødet - Over 10 % af alle medlemmer i kredsen - så vi måtte flytte mødet over i den store sal. Det største medlemsmøde jeg kan huske. Tilstrømningen viser, at det er en meget aktuel udfordring, vi alle kommer til at bakse med i årene fremover. Tak for den store opbakning.

**Højskolerne.** Højskolelærerne arbejder stadigvæk uden en overenskomst, men flere og flere højskolelærere melder sig ind i Frie Skolers Lærerforening. Lige nu mangler der omkring 110 højskolemedlemmer på landsplan, for at der kan tegnes en overenskomst på deres område, og så får de også mulighed for at vælge en tillidsrepræsentant. Men der er generelt kæmpe udskiftning af lærere på højskoleområdet, så der er et stykke vej til målet endnu. Og imens er det arbejdsmiljøet, hviletidsbestemmelserne og de grundlæggende rettigheder, der arbejdes med for højskolelærerne. I kredsen har vi som sagt 10 højskoler. Foreløbig er det primært sekretariatet i Århus, der servicerer højskolelærerne, og det bliver primært til landsdækkende arrangementer, så det er vi meget trygge ved i kredsbestyrelsen.

**Rekruttering og fastholdelse af medlemmer.** Hvorfor er det overhovedet vigtigt fortsat at have fokus på at organisere kollegerne i Frie Skolers Lærerforening? Hvorfor kan man ikke bare køre på frihjul, når tillidsrepræsentanten jo alligevel skal forhandle lokalløn og arbejdstid for såvel medlemmer som ikke-medlemmer? Hvis man som jeg har været medlem i mange år og som mange af jer, der sidder her i aften, så kender man godt svarene, som ikke-medlemmerne bør have. Det kan være et langt, sejt træk at skulle organisere de sidste kolleger. Ikke kun at få nye kollegerne indmeldt, men også at engagere de eksisterende medlemmer til at deltage aktivt i FSL-klubmøder og fagpolitik.

I en tid, hvor antallet af medlemmer i de store fagforeninger er faldende, er det dejligt, at Frie Skolers Lærerforening hverver nye medlemmer, så medlemstallet stadigvæk er stigende. Vi skal fortsat sørge for, at nye kolleger bliver budt velkommen på skolen og inviteret ind i det fagpolitiske fællesskab i Frie Skolers Lærerforening. Det er en opgave for såvel tillidsvalgte som almindelige medlemmerne på skolen at gøre nye kolleger opmærksomme på foreningens fortræffeligheder. En stor tak til alle for at hjælpe til med dette kæmpe arbejde ude på den enkelte skole.

Vi har for nylig igen været på læreruddannelsen i Haderslev og Esbjerg og fortælle om fagforeningen. De studerende har masser af spørgsmål om netop de frie skoler, og de glæder sig til at komme ud til os. Tag godt imod dem – de brænder for at få en hverdag på en fri skole. Og husk at fortælle om Fri Skolers Lærerforening og medlemskabet. Og glem ikke, at hvis I får praktikanter, kan de have STOR glæde af at blive introduceret for den lokale tillidsrepræsentant og Frie Skolers Lærerforening i særdeleshed.

**Repræsentantskabsmødet den 2. – 3. november.** For første gang i mange år havde vi et formøde til repræsentantskabsmødet. Der var 26 tilmeldte, og vi var glade for at kunne debattere den skriftlige beretning med jer. Repræsentantskabet er jo den øverste myndighed i foreningen, der samles hvert andet år. Her bliver der taget vigtige og store beslutninger om foreningen, og der var også flere tillidsvalgte fra kreds 4, der tog ordet på repræsentantskabsmødet. Dejligt. Tak for det og ros til jer for at bidrage til debatten.

**OK 24.** Sidste års generalforsamling sluttede med kravopstillingsmøde til OK 24 sammen med Rikke Josiasen, foreningens næstformand. Efterfølgende har OK 24 fyldt en del i foreningen, og det kan Rikke nok lokkes til at sige lidt mere om efter generalforsamlingen. Det skal I se frem til. I kredsbestyrelsen mener vi, at OK 24 er en meget positiv historie og håber, I har stemt ja!

**Afslutning.** I Frie skolers Lærerforening er der et stærkt sekretariat, og som kredsformand føler jeg mig stadigvæk tryg ved at være valgt ind i et maskinrum med en hovedbestyrelse med højt til loftet og kort vej til toppen, og hvor det lykkes at komme langt med opgaverne. Jeg sagde nøjagtig det samme sidste år, men jeg mener det stadigvæk og bliver bekræftet i det hver uge.

En særlig tak til de skoler, der har lagt lokaler til vores arrangementer i kredsen, det er ikke bare lige…. Det betyder mange praktiske udfordringer. Tak til kredsrevisorerne - Hanne og Gitte - der igen i år har gennemgået regnskabet uden de helt store bemærkninger. Mere om det senere. Ddet er dejligt, at der er styr på økonomien, og at der stadigvæk er penge til at købe reklamevarer og afholde møder og kurser i kredsen.

Tak til alle vores tillidsrepræsentanter og arbejdsmiljørepræsentanter. Vi opbygger gode relationer til jer, som kun bliver stærkere med tiden.

Tak til kredsbestyrelsesmedlemmernes skoler/arbejdspladsers fleksibilitet, når vi til stadighed skal have fri til diverse skolebesøg og møder.

En kæmpe, kæmpe tak til den øvrige kredsbestyrelse for jeres solide indsats og tålmodighed, når jeg kontakter jer på mærkelige tidspunkter på grund af omskiftelige og skæve og skøre arbejdstider. Tak for jeres grundighed og måde at være på, og at vi i fællesskabet får en masse fra hånden.

Vi er allerede i gang med planlægningen af det kommende skoleårs mødekalender. Vi har altid ambitioner om at fastholde et solidt aktivitetsniveau. En måde at tilkendegive, om vi skal gøre noget **anderledes**, er naturligvis at skrive eller ringe til os. Eller måske endda invitere os på besøg til en snak. Vi kommer rigtig gerne ud til jer – og vi har kage og kuglepenne med som altid. I vores nutid skriger alle efter fællesskaber. Fællesskabet er vigtigt i vores fagprofessionelle forening. Fællesskab: ”Det er noget vi giver til hinanden”.